Horst P. Horst

Horst Paul Albert Bohrmann (* 14. august 1906, Weißenfels, Nemecké cisárstvo – † 18. november 1999, Palm Beach Gardens, Florida, USA) bol nemecko-americký módny fotograf známy pod pseudonymom Horst P. Horst.

Životopis a fotografovanie 
Narodil sa do nemeckej rodiny v meste Weißenfels-an-der Saale. Jeho rodičmi boli Klara a Max Bohrmann a mal jedného staršieho brata. Prvé cesty k fotografii viedli cez tanečníka Evana Weidemanna, ktorého stretol v dome jeho tety. Táto skúsenosť u neho vzbudila záujem o avantgardnú fotografiu. Neskôr študoval na Kunstgewerbeschule v Hamburgu, potom odišiel do Paríža k architektovi Le Corbusierovi.

Pobyt v Paríži mu zaistil zoznámenie s množstvom ľudí z umeleckej komunity, tiež navštívil niekoľko galérií. Po čase pôsobil ako asistent fotografa Georgea Hoyningena-Hueneho, ktorý bol fotografom pre časopis Vogue. Neskôr s Hoyningenom, ktorý bol tiež jeho milencom, odcestoval do Anglicka. Tu sa spoznal s fotografom Cecilom Beatonom, ktorý pracoval pre britské vydanie časopisu Vogue.

V roku 1931 zahájil Horst spoluprácu s Vogue a vo francúzskom vydaní vyšla jeho prvá fotografia (kde modelka, celá v čiernom zamate držala sklenenú fľaštičku od parfumu Klytia). O rok neskôr sa uskutočnila jeho prvá výstava v La Plume d'Or v Paríži. K tejto výstave napísala recenziu novinárka Janet Flaner, ktorá zaistila Horstovi okamžitú popularitu.

Fotografoval známe osobnosti, ako napríklad herečku Bette Davisovú, speváčku Yvonne Printemps či módnu ikonu Coco Chanel, s ktorou sa stretol v jednom z prenajatých bytov New Yorku. Chanel fotografoval pre módne časopisy tri desaťročia.

V roku 1941 požiadal o americké občianstvo, ktoré v roku 1943 získal, pod menom Horst P. Horst.

Tiež fotografoval amerického prezidenta Harryho S. Trumana, ktorý sa stal jeho priateľom. Fotografoval každú prvú dámu v povojnovom období na pozvanie Bieleho domu. 

Horst nie je známy len ako módny fotograf ale tiež ako fotograf  interiérovej architektúry, zátiší, najmä tých, ktoré obsahujú rastliny a portréty o životnom prostredí. Jednou z veľkých ikonických fotografií dvadsiateho storočia je "The Mainbocher Corse" s eroticky nabitým tajomstvom, zachytený Horstom v štúdiu Vogue v Paríži v roku 1939. Dizajnéri ako Donna Karan naďalej využívajú nadčasovú krásu "The Mainbocher Corse", ako inšpiráciu pre svoje zbierky ošatenia. Jeho práca často odráža záujem o surrealizmus a pohľad na staroveký grécky ideál fyzickej krásy.

Od roku 1938 až do roku 1993 (Lawfordaova smrť), žil s Valentinom Lawfordaom, britským diplomatom, s ktorým si tiež adoptovali syna Richarda J. Horsta. Väčšinou života prežil cestovaním a fotografovaním. Jedna z jeho posledných fotografii bola pre časopis Vogue,  princa Michaela z Kentu, je z roku 1991.

Zomrel vo svojom dome v Palm Beach Gardens na Floride vo veku 93 rokov.

Spôsob fotografovania 
Jeho pracovná metóda zvyčajne vyžadovala starostlivú prípravu, s osvetlením a štúdiovými rekvizitami. Jeho publikované dielo využíva osvetlenie na zvýraznenie predmetu. Často používal štyri reflektory, jeden z nich smerujúci zo stropu. Iba zriedkavo jeho fotografie zahŕňajú tiene na pozadí. Horst zriedka používal filtre. Zatiaľ čo väčšina jeho práce je čierno-biela, väčšina jeho farebnej fotografie obsahuje do značnej miery monochromatické nastavenia. Fotografoval niekoľko interiérov navrhnutých Robertom Denningom a Vincentom Fourcadom z Denning & Fourcade a často navštevoval domy na Manhattane a Long Islande. Po vytvorení fotografií nechal ďalšie úpravy na ostatných.

Jeden z jeho najznámejších portrétov je Marlene Dietrichová.

Zdroj 

Nemeckí fotografi
Fotografi USA
LGBT osobnosti USA
Osobnosti USA nemeckého pôvodu
Naturalizované osobnosti USA